OzLabs/hebrew-wiki-articles huggingface dataset:
גלן פריי

גלן פריי (באנגלית: Glenn Frey; 6 בנובמבר 1948, דטרויט, מישיגן, ארצות הברית – 18 בינואר 2016, ניו יורק, מדינת ניו יורק, ארצות הברית) היה זמר, נגן, פזמונאי, מפיק מוזיקלי ושחקן אמריקאי, שנודע כאחד ממייסדי להקת האיגלס. פריי כתב, הלחין ושר ברבים מלהיטי הלהקה. בראשית שנות ה-80 של המאה ה-20 לאחר פירוק האיגלס, החל פריי בקריירת סולו ופרסם שורת להיטים ובכללם "The Heat Is On", שנכלל בפסקול הסרט השוטר מבוורלי הילס. גלן פריי זכה ב-6 פרסי גראמי ו-5 פרסי המוזיקה האמריקאית.

==ביוגרפיה==
===קריירה מוזיקלית===

גלן פריי נולד בדטרויט. בגיל חמש החל בלימודי נגינה, בתחילה למד פסנתר ובהמשך גיטרה. במהלך לימודיו בתיכון החל לנגן בהרכבים שונים. בסוף שנות ה-60 עבר ללוס אנג'לס. ב-1970 ניגן עם דון הנלי, רנדי מייזנר וברני לידון כהרכב ליווי של לינדה רונסטאדט. ב-1971 הקימו ארבעתם את להקת האיגלס, וחתמו על חוזה עם אסיולם רקורדס של דייוויד גפן. עד לפירוקה בראשית שנות ה-80, הפיקה הלהקה שורה ארוכה של אלבומים ולהיטים מצליחים, ופריי כתב ושר ברבים מהם. מבין הלהיטים המזוהים עמו ניתן למנות את: "Take It Easy", "Tequila Sunrise" ו-"New Kid in Town".

לאחר פירוק האיגלס החל פריי בקריירת סולו וזכה להצלחה יחסית. שיתוף פעולה עם הרולד פאלטרמאייר הוביל לשני להיטים: "The heat is on" (1984) מתוך פסקול הסרט "השוטר מבוורלי הילס", והשיר "You Belong to the City" (1985) מתוך פסקול הסדרה מיאמי מחלק מוסר, אשר הגיעו למקום השני בבילבורד הוט 100. פריי כתב שירים לפסקולי הסרטים מכסחי השדים 2 ו-תלמה ולואיז. ב-2012 פרסם את אלבומו האחרון "After Hours".

פריי הופיע כשחקן אורח בסדרות טלוויזיה כגון: מיאמי מחלק מוסר (1985) ו"Nash Bridges" וכן הופיע בסרטי קולנוע כגון: "Let's Get Harry" (1986) וג'רי מגווייר (1996).

===חייו האישיים ומותו===
פריי היה נשוי פעמיים. בין 1983 ל-1988 ומ-1990. מנישואיו השניים נולדו לו שלושה ילדים, בת ושני בנים. פריי סבל מדלקת מפרקים שיגרונית ומצבו הרפואי החמיר. הוא לקה בקוליטיס כיבית ובדלקת ריאות, אושפז ונזקק לניתוח. בינואר 2016 נפטר מסיבוכי מחלתו.

==קישורים חיצוניים==

* 

* 
* 
* 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:גיטריסטים אמריקאים
קטגוריה:פזמונאים אמריקאים
קטגוריה:זוכי פרס גראמי
קטגוריה:זמרים-יוצרים אמריקאים
קטגוריה:חברי היכל התהילה של הרוק אנד רול
קטגוריה:זוכי פרס הווידאו קליפים של MTV: אישים
קטגוריה:זמרי-יוצרי קאנטרי אמריקאים
קטגוריה:אמריקאים שנולדו ב-1948
קטגוריה:אמריקאים שנפטרו ב-2016
האנציקלופדיה המלכותית

האנציקלופדיה המלכותית הוא ספר שיצא לאור בשנת 1991 אודות משפחת המלוכה הבריטית. הספר כולל ערכים על בני המשפחה, תפקידיהם ולשכותיהם, על כללי טקס ונימוס, ועל נכסי המשפחה כגון ארמונות, אוספי אמנות ומסמכים.

הספר כולל 1200 ערכים ומעל 500 תמונות.

עורכי הספר, רונלד אליסון ושרה רידל, הסתמכו על מידע שהופק מארכיוני ומשרדי בית המלוכה.

== ראו גם ==
* אוסף הבולים המלכותי

== קישורים חיצוניים ==
* [http://www.amazon.com/The-Royal-Encyclopaedia-Authorised-Family/dp/0333538102 The Royal Encyclopaedia: Authorised Book of the Royal Family], באתר אמזון

קטגוריה:המלוכה הבריטית
קטגוריה:אנציקלופדיות בשפה האנגלית
קטגוריה:ספרי 1991
גביע המדינה בכדורגל 1961/1962

גביע המדינה בכדורגל 1961/1962 הייתה התחרות ה-24 מאז היווסדה וה-9 לאחר קום מדינת ישראל. המשחקים החלו ב-12 בפברואר 1961 והסתיימו ב-7 במאי 1962. 

התחרות החלה חודשיים לאחר סיום התחרות הקודמת, אך נמשכה כ-15 חודשים בין היתר בגלל השתתפות נבחרת ישראל בכדורגל במוקדמות מונדיאל 1962.

כאשר התברר שמכבי חיפה הגיעה למשחק הגמר, היה צורך לדחותו בגלל התחייבות קודמת של הקבוצה החיפאית לשחק נגד קבוצת כדורגל מטורקיה ביום הקודם. משחק הגמר נערך ב-27 במרץ 1962 ולאחר הארכה הסתיים בתיקו 0:0. במשחק החוזר שנערך בירושלים לפי בקשת נשיא המדינה יצחק בן-צבי מכבי חיפה ניצחה ובכך זכתה בגביע הראשון בתולדות המועדון. הם גם היו הקבוצה הראשונה מחוץ לגוש דן שזכתה בתואר ארצי בכדורגל.

==התוצאות==
===השלבים המוקדמים===
בשלב הראשון השתתפו קבוצות של ליגה ג' וליגה ב'. בהמשך התחרות הצטרפו קבוצות מהליגות הגבוהות. 

===שלבי הגמר===

הערות:
* הקבוצה שאירחה את המשחק במגרשה הביתי צוינה כראשונה בכל זוג.
* מסמן קבוצות ששיחקו בליגות המשנה.

==משחק הגמר==

לאור התוצאה היה צורך במשחק חוזר. לפי בקשת נשיא המדינה יצחק בן-צבי המשחק נערך בירושלים.

קטגוריה:עונות בגביע המדינה בכדורגל
קטגוריה:1961 בישראל: כדורגל
קטגוריה:תחרויות כדורגל ב-1961
קטגוריה:1962 בישראל: כדורגל
קטגוריה:תחרויות כדורגל ב-1962
Ach! ich sehe, itzt, da ich zur Hochzeit gehe, רי"ב 162

Ach! ich sehe, itzt, da ich zur Hochzeit gehe (בעברית: אה! רואה אני, עתה כשאני הולך אל החתונה), רי"ב 162, היא קנטטה שהלחין יוהאן סבסטיאן באך בהיותו בוויימאר, והוא ביצע אותה לראשונה כנראה ב-25 באוקטובר 1716, לכבוד יום ראשון ה-20 שלאחר חג השילוש הקדוש.

==היסטוריה ומילים==
באך עבד כמלחין החצר של הדוכס בוויימאר מ-1708, ובמרץ 1714 קודם לתפקיד הממונה על המוזיקה. בתפקיד זה היה אחראי להלחנה של יצירה חדשה מדי חודש, בעיקר של קנטטות, כשמטרתו הייתה להלחין תוך כמה שנים קנטטה עבור כל מועד בשנה. הטקסט פורסם על ידי סלומון פרנק ב-1715 ומקובל שבאך השתמש בו ליום ראשון ה-20 שלאחר חג השילוש הקדוש, אך אין ודאות אם היה זה בשנת 1715 או 1716. ייתכן גם שהיא הולחנה ב-1715, אך בוצעה בפועל רק בשנה שלאחריה. כך, שיטת זוואנג שממספרת את הקנטטות על פי סדר הלחנתן, ממקמת את הקנטטה ב-1715. אלפרד דירר סבור שקנטטה זו הייתה השלישית שביצע ב-1716 לאחר רי"ב 155 ורי"ב 161.

סדר הקריאה לאותו יום כולל פסוקים מהאיגרת אל האפסים ופסוקים מהבשורה על-פי מתי העוסקים במשל של ישו המדמה את מלכות השמיים לחתונה. הלברית נכתבה כאמור על ידי סלומון פרנק (Salomon Franck), משורר החצר שכתב את הלברית לרוב הקנטטות של באך בתקופה זו. הטקסט מוקדש למשל של ישו ועוסק בחובת המאמין להתכונן היטב לחתונה זו, כלומר ליום הדין העתיד לבוא. הקטע האחרון בקנטטה לקוח ממזמור שכתב יוהאן רוזנמילר, משורר גרמני מהמאה ה-17.

בדומה לחלק מהקנטטות שלו מתקופה זו, באך ביצע אותה שוב עם שינויים קלים בעת שעבד בלייפציג, כנראה ב-1723 לכבוד אותו מועד. עם זאת, החלקים השני והשלישי לא שרדו בשלמותם.

הקנטטה פורסמה לראשונה ב-1887 בכרך 33 של "חברת באך", שפרסמה את כל יצירותיו בין השנים 1850-1900.

==מבנה והרכב מוזיקלי==
הקנטטה נכתבה לארבעה סולנים, סופרן, אלט, טנור ובס ולמקהלה בת ארבעה קולות. התזמורת כוללת שני כינורות, ויולה ובאסו קונטינואו שכולל גם בסון בחלק הראשון. הביצוע בלייפציג נעשה בליווי חצוצרה וכיום מבצעים את החלקים שלא שרדו בשלמותם בליווי חלילית או חליל אחר. ככל הקנטטות שלו בשנה הקודמת, גם הנוכחית מורכבת מאריה ורצ'יטטיב לסירוגין, והסיום הוא כורל. לקנטטה שישה חלקים:

{| class="wikitable"
|-
| אריה לבס || Ach! ich sehe, itzt, da ich zur Hochzeit gehe || (אה! רואה אני, עתה כשאני הולך אל החתונה)
|-
| רצ'יטטיב לטנור || O großes Hochzeitfest || (הו חגיגת-חתונה גדולה)
|-
| אריה לסופרן || Jesu, Brunnquell aller Gnaden || (ישו, מעיין הרחמים)
|-
| רצ'יטטיב לאלט || Mein Jesu, lass mich nicht || (ישו, אל נא תתן לי)
|-
| אריה בדואט לאלט ולטנור || In meinem Gott bin ich erfreut || (באלהי אגיל)
|-
| כורל למקהלה || Ach, ich habe schon erblicket || (אה, כבר חזיתי)
|}

==הקלטות==
היצירה לא הוקלטה רבות, רק כ-6 פעמים, בהן על ידי המנצחים ניקולאוס הרנונקור (ב-1986), טון קופמן (ב-1995), מסאקי סוזוקי (ב-1996) וג'ון אליוט גרדינר (ב-2000).

==קישורים חיצוניים==
* [http://www.bach-cantatas.com/BWV162.htm פרטי הקנטטה באתר קנטטות באך]
* [http://www.bach-cantatas.com/Texts/BWV162-Heb1.htm טקסט הקנטטה באתר קנטטות באך (בתרגום לעברית)]

==הערות שוליים==

קטגוריה:קנטטות מאת יוהאן סבסטיאן באך
נבחרת ספרד בכדורגל נשים

נבחרת ספרד בכדורגל נשים (בספרדית: Selección femenina de fútbol de España) מייצגת את ספרד בתחרויות כדורגל נשים בינלאומיות ומנוהלת על ידי ההתאחדות המלכותית לכדורגל ספרדי. בשנים האחרונות הפכה הנבחרת לאחת מהנבחרות הטובות באירופה, לאחר תקופה ארוכה בה היא לא בלטה בזירה הבינלאומית.

הטורניר הגדול הראשון אליו העפילו הספרדיות היה אליפות אירופה שנערכה ב-1997 בנורווגיה ושוודיה. בטורניר זה הגיע הנבחרת עד לשלב חצי הגמר, שם הודחה על ידי איטליה. חלוצת הנבחרת, אנג'לס פארג'ו, נבחרה להרכב הטורניר, לאחר שכבשה במהלכו שלושה שערים.

רק בשנת 2013 הצליחה ספרד להעפיל שוב לאליפות אירופה, אך הפעם הודחה בשלב רבע הגמר. ורוניקה בוקט, קפטנית הנבחרת, נבחרה להרכב הטורניר לצד כוכבות כמו סליה סאסיץ', לוטה שלין ונדין אנגרר. שנתיים לאחר מכן, העפילה הנבחרת בפעם הראשונה בתולדותיה לגביע העולם. בטורניר שנערך בקנדה, סיימו הספרדיות עם נקודה אחת בלבד והודחו כבר בשלב הבתים. לאחר הטורניר פוטר מאמן הנבחרת, איגנסיו קוורדה, שאימן את הנבחרת מאז שנת 1988.

==כל גביעי העולם==
*1991 עד 2011 - לא העפילה
*2015 - שלב הבתים
*2019 - שמינית גמר
*2023 - 20x20 פיקסלים מקום ראשון

==כל אליפויות אירופה==
*1984 עד 1995 - לא העפילה
*1997 - חצי גמר
*2001 עד 2009 - לא העפילה
*2013 - רבע גמר
*2017 - רבע גמר
*2022 - רבע גמר

== קישורים חיצוניים ==

==הערות שוליים==

ספרד
כדורגל
קטגוריה:ספרד: כדורגל
כדורגל
ספרד
קולין ורנקומב

קולין ורנקומב (באנגלית: Colin Vearncombe; 26 במאי 1962 – 26 בינואר 2016) המוכר יותר בשם "בלאק" (באנגלית: Black) ששימש גם כשם להקתו, היה זמר-יוצר בריטי שעיקר תהילתו בשנות ה-80 של המאה ה-20. נודע בעיקר בזכות להיטיו "Wonderful life" ו-"Sweetest smile".

==קריירה==
הסינגל הראשון של בלאק יצא בשנת 1981 תחת השם "Human Features". אז ההרכב, תחת השם בלאק, מנה את ורנקומב עצמו כסולן ונגן, דיין גולדינג כנגן באס וחבר משותף על תקן מתופף. בעקבות הסינגל הוציאו בשנת 1982 את הסינגל "More than the Sun" בהפקה עצמאית.
בשנת 1982 הצטרף ורנקומב כנגן לסיבוב הופעות של הרכב הניו וייב הבריטי Thompson Twins. שם זכה לחשיפה משמעותית.
בשנת 1984 הוציא את הסינגל "Hey Presto" תחת חברת התקליטים WEA שזכה לחשיפה מחוץ לגבולות בריטניה כאשר הקליפ שליווה את הסינגל הוקרן בערוץ שידורי הלוויין Music Box והסינגל הופץ למכירה גם באוסטרליה.

בשנת 1985 הוציא ורנקומב את להיטו האירוני-מלנכולי "Wonderful life", בתחילה הסינגל הופק באופן עצמאי תחת חברת הפקות בשם "Ugly Man", אך עד מהרה חברת התקליטים A&M החתימה את ורנקומב על חוזה והגרסה המחודשת של הסינגל זכתה להכרה בינלאומית. הקליפ שליווה את הלהיט צולם בשחור לבן על רקע חוף הים סמוך לליברפול, עיר הולדתו של הזמר, על ידי ג'ררד דה-טיים שזיכה אותו בפרס בפסטיבל הסרטים של ניו-יורק בשנת 1988. סינגל נוסף בשם "Everything's Coming Up Roses" לא צלח במצעדי הפזמונים, אך "Sweetest Smile" העפיל לרשימת 10 הגדולים של המצעד הבריטי.

בשנת 1987 הוציא ורנקומב אלבום בשם "Wonderful life" שקיבץ את הסינגלים הקודמים וזכה להצלחה עולמית.

בשנים 1988 ו-1991 שחרר את האלבומים Comedy ו-Black, שנמכרו יחד במעל ל-2 מיליון עותקים ברחבי העולם. במהלך אותן שנים התחתן עם הזמרת השוודית קמילה גרייסל.

בלאק הקים את חברת התקליטים העצמאית Nero Schwartz ששמה נושא את שם הבמה שלו באיטלקית וגרמנית, תחתיה הוציא את אלבומו Are We Having Fun Yet? בשנת 1993.

בשנת 1999 חזר להוציא מספר סינגלים נוספים תחת חברת התקליטים העצמאית שלו, ב-2005 הוציא את האלבום "Between Two Churches" שמתכתב באחד משיריו עם להיטו משנת 1987 "Wonderful life" ובו ורנקומב שוזר את השאלה האירונית "?Are you having a wonderful life".

ב-2009 הוציא שני אלבומים: The Given שהופץ להורדה מאתר האמן ו-Water On Stone שהיה לאלבום האולפן הראשון מזה ארבע שנים.

ב-2011 הוציא לאור את האלבום Any Colour You Like להורדה מאתר האמן.

ב-2015 הוציא את האלבום "Blind Faith" שמומן כולו באופן ציבורי מכספי גולשים באתר PledgeMusic. באותה שנה הקליט גרסה בשפה הקטלונית ללהיטו המוכר "Wonderful life" במסגרת תוכנית התרמה של ערוץ הטלוויזיה הקטלוני בספרד.

ב-10 בינואר 2016 אושפז במצב תרדמת קריטי לאחר שהיה מעורב בתאונת דרכים קשה באירלנד. ב-26 בינואר מת מפצעיו.

==קישורים חיצוניים==

* 

* 

קטגוריה:זמרים בריטים
קטגוריה:בריטים שנולדו ב-1962
קטגוריה:בריטים שנפטרו ב-2016
קארן בולדווין

קארן בולדווין (נולדה ב-6 בספטמבר 1963) היא שחקנית, מגישת טלוויזיה ומפיקה קנדית. מיס תבל 1982.

==ביוגרפיה==
בולדווין נולדה וגדלה בלונדון אונטריו בקנדה להורים שעסקו בתחום הנדל"ן. 

ב-1982 זכתה במקום הראשון בתחרות מלכת היופי של קנדה כייצגה את אזורה בתחרות. לאחר מכן זכתה בתואר מיס תבל שנערכה בפרו. 

לאחר זכייתה בתחרות היא הנחתה תוכנית לייף סטייל בטלוויזיה הקנדית.

ב-1989 הייתה בין המנחים של תחרות מיס תבל.

השתתפה במספר סרטי קולנוע וביניהם "מי הנערה הזאת" לצד מדונה.

כיום היא עובדת כמפיקה בהוליווד, ולקחה חלק בין היתר בהפקת הסרט "סהרה" עם מתיו מקונוהיי.

בולדווין נישאה ב-1987 לשחקן ג'ק סקאליה ולזוג נולדו שתי בנות.

==קישורים חיצוניים==

קטגוריה:שחקניות קולנוע וטלוויזיה קנדיות
קטגוריה:דוגמניות קנדיות
קטגוריה:מנחות טלוויזיה קנדיות
קטגוריה:מפיקי קולנוע קנדים
קטגוריה:זוכות מיס קנדה
קטגוריה:זוכות מיס תבל
קטגוריה:משתתפות בתחרות מיס תבל 1982
קטגוריה:מפיקות קולנוע קנדיות
קטגוריה:קנדיות שנולדו ב-1963
סבא בהפרעה

סבא בהפרעה (באנגלית: Dirty Grandpa) הוא סרט קומדיה שיצא בשנת 2016 בבימוי של דן מייזר ובכיכובם של זאק אפרון ורוברט דה נירו.

==עלילה==
הסרט עוסק בנכד וסבא לאחר הלוויית אשתו, כאשר הסבא מבקש מנכדו עורך הדין והמשעמם שיצאו יחד לחופשת גולף בפלורידה, במה שמתברר כתחבולה וניסיון לקחת את הנכד למסע הוללות בחוף דייטונה שבפלורידה. הלוויה מתקיימת שבועיים בלבד לפני חתונתו של הנכד, ג'ייסון, והסבא (בגילומו של רוברט דה-נירו) שמתברר כגמלאי של הכוחות המיוחדים רוצה להציל את נכדו מאשתו העצבנית והלא נחמדה, על ידי לתת לו הצצה אל חיים כפי שהוא היה רוצה לחיות אותם.

== שחקנים ==
{| class="wikitable"
!שחקן
!דמות
|-
|זאק אפרון
|ג'ייסון קלי
|-
|רוברט דה נירו
|דיק קלי
|-
|אוברי פלזה
|לינור
|-
|זואי דויטש
|שאדיה
|-
|ברנדון מייקל סמית'
|טיירון
|-
|ג'וליאן האף
|מרדית'
|-
|ג'ק פיקינג
|קודי
|-
|אוברי פלזה
|לאונור
|}

==ביקורת==
הסרט ספג ביקורת שלילית מאוד מצד המבקרים. האתר Rotten Tomatoes העניק לסרט ציון 7%. אתר Deadline גינה את הסרט וטען שהוא הסרט הגרוע ביותר בכל הקריירה של רוברט דה-נירו .

== קישורים חיצוניים ==

* 

==הערות שוליים==

קטגוריה:סרטים אמריקאיים
קטגוריה:סרטים באנגלית
קטגוריה:סרטי 2016
קטגוריה:סרטי קומדיה
NML בברבור

NML בברבור (נקרא גם V1489 בברבור) הוא על-ענק אדום ואחד מהכוכבים הגדולים שאי פעם התגלו. מרחקו מכדור הארץ הוא 5,300 שנות אור (1.6 קילו פארסק) ונפחו גדול פי 4.5 מיליארד מהשמש. NML בברבור התגלה בשנת 1965 ושמו הוא ראשי תיבות של שמות מגליו (Neugebauer, Martz, and Leighton). 

לו היה ממוקם במרכז מערכת השמש היה מגיע כמעט עד מסלולו של שבתאי. NML בברבור מאבד מסה של 2x10<sup>-4</sup> מסת שמש בשנה, שיעור איבוד מסה מהגבוהים שידועים לנו כיום. 

==קישורים חיצוניים==

* 

==הערות שוליים==

קטגוריה:קבוצת הכוכבים ברבור
קטגוריה:משתנים סדירים למחצה
קטגוריה:על-ענקים מסוג M
Sleeping Awake

Sleeping Awake הוא השיר המוביל של .P.O.D מ-The Matrix Reloaded: The Album. הפסקול של הסרט שוחרר ב-6 במאי 2003 על ידי וורנר מיוזיק גרופ ו-Maverick, כאשר השיר עצמו שוחרר ב-26 במאי.

Sleeping Awake הוסף יותר מאוחר כשיר בונוס לאלבום Payable on Death של .P.O.D.

הווידאו והמילים של השיר הושראו ישירות מהסרט מטריקס Reloaded, בשיר ישנה חזרה על השורה 'Dreaming of Zion', המתייחסת לעיר האנושית האחרונה על פני כדור הארץ כפי שבסרט.

== וידאו קליפ ==
בסרטון של השיר רואים שתי גרסאות של הלהקה מבצעים את השיר. בחדר הראשון, הלהקה מבצעת את השיר בלבוש שחור ומשקפי שמש, בדומה לדמויות מהמטריקס. חדר זה הוא ייצוג של המציאות הווירטואלית במחשב, הידוע בשם המטריקס מסדרת הסרטים.

החדר השני הוא ייצוג של העולם המציאותי מחוץ ל"מטריקס", והלהקה בחדר זה לבושים באופנת העיר Zion, עם בגדים ישנים ומלוכלכים כמו של התושבים שם.

שתי המציאויות נראות כהשקפה אחת של השנייה, הם נעים באותו אופן אחד של השני בהשקפה כל הזמן אך הם לא רואים אחד את השני, הלהקה שנמצאת במטריקס מנגנות על כלי נגינה המותאמים לאנשים המנגנים ביד שמאל על מנת להראות כי זו באמת השקפה. בסוף הסרטון, שלושת המילים האחרונות מנפצות את המראה שמפרידה בין שני החדרים, ובכך מאפשרות לשתי הלהקות לראות אחת את השנייה.

== רשימת שירים ==
=== מהדורת ארצות הברית ===
# Sleeping Awake

=== מהדורת בריטניה/אוסטרליה ===
# "Sleeping Awake" של .P.O.D
# "Bruises" (גרסת האלבום) של Ünloco
# "The Passportal" (גרסת האלבום) של Team Sleep
* "Sleeping Awake" (הסרטון)

== מיקומי שיא ==
{| class="wikitable"
|-
! מצעד !! מקום שיא
|-
| בילבורד Mainstream Rock Tracks || 20
|-
| בילבורד Modern Rock Tracks || 14
|-
| מצעד הסינגלים הבריטי || 42
|}

== ראו גם ==
*.P.O.D
*מטריקס Reloaded

== קישורים חיצוניים ==

* [http://www.dailymotion.com/video/x2833l_pod-sleeping-awake_music הסרטון של השיר באתר Dailymotion]

קטגוריה:שירי 2003
קטגוריה:P.O.D.
קטגוריה:שירי נו מטאל
קטגוריה:שירים מסרטי קולנוע
קטגוריה:מטריקס
קטגוריה:סינגלים בהוצאת אטלנטיק רקורדס
נבחרת שווייץ בכדורגל נשים

נבחרת שווייץ בכדורגל נשים מייצגת את שווייץ בתחרויות כדורגל נשים בינלאומיות ומנוהלת על ידי התאחדות הכדורגל של שווייץ. 

מאז הקמתה ב-1972 ועד השנים האחרונות, לא הצליחה הנבחרת להעפיל לטורניר גדול כלשהו. השינוי חל בשנת 2015, אז העפילה הנבחרת לראשונה לגביע העולם. בטורניר זה, הצליחו השווייצריות להעפיל משלב הבתים, אך הודחו בשמינית הגמר על ידי המארחת קנדה. באותה שנה, התחרתה הנבחרת לראשונה במסגרת גביע אלגארבה, וסיימה במקום השמיני.

==כל גביעי העולם==
*1991 עד 2011 – לא העפילה
*2015 – שמינית גמר
*2019 – לא העפילה
*2023 – שמינית גמר

==כל אליפויות אירופה==
*1984 עד 2013 - לא העפילה
*2017 - שלב הבתים

==קישורים חיצוניים==

* 

==הערות שוליים==

קטגוריה:שווייץ: כדורגל
שווייץ
כדורגל
קטגוריה:שווייץ: ספורט נשים
רינה קופר

רינה רחל קופר (1935 – 30 באוקטובר 1993) הייתה אמנית רב תחומית ישראלית. התמחתה באמנות הבטיק.

==ביוגרפיה==
נולדה וגדלה ברחובות. בתם של מרים וצבי. היא למדה בתיכון דה שליט. נעמי סמילנסקי ציירת ומורה לאומנות בחרה להציג ציורים של רינה בתערוכות בכיתה ובבית הספר ועודדה אותה ללמוד הוראת ציור במכללת אורנים. היא בוגרת המכללה מחזור 1955–1956. מרסל ינקו היה בין מוריה לציור וטכניקת הבטיק.

יצירתה האמנותית של קופר מגוונת וכוללת ציורי שמן אקוורל ורישומים. במקביל להיותה ציירת היא עשתה קריירה מרשימה בתחום האופנה שהתבססה על התמחותה בטכניקת הבטיק. רות דיין מייסדת משכית גילתה אותה וגייסה אותה לצוות מעצביה.

קופר השתמשה בטכניקת הבטיק על מגוון בדים: משי, קטיפה וכותנה, הללו עוצבו תחת ידיה של רינה והפכו לשטיחי קיר, תמונות, ואביזרי אופנה. עבודות הבטיק של רינה הצטיינו במקצועיות ובדמיון יצירתי ססגוני ומרהיב של צבעים וצורות.

יצירותיה של קופר בתחום הציור והרישום נעות בין הפיגורטיבי למופשט. דימוי האישה ביצירותיה נוטה לעבר אידיאל היופי הנשי, ולתנועותיה זרימה של ריקוד כמעט חלומי. ואכן, עולם המחול היה מושא אהבתה של רינה אליו נמשכה כל חייה. יצירותיה עמוסות בסמלים של ציפורים ובעלי חיים אחרים על משמעויותיהם הנסתרות והגלויות. ציורי הנוף נעים בין הפסטורלי לסוער.

גולדה מאיר העניקה לנשיא צרפת פרנסואה מיטראן שטיח קיר שלה, תמונת נוף ארץ ישראלית. לאה רבין ואופירה נבון לבשו בגדים שעצבה.

קופר הציגה את עבודותיה בגלריות באוטווה, וושינגטון, ומקסיקו, כמו גם בחנות יוקרתית היילס שבלונדון, שם הוקדשה קומה שלמה לעבודותיה. כשאחותה צלילה רוז באה לאסוף את התמונות נאמר לה שכולן נמכרו.

העשייה האמנותית המגוונת והעשירה של רינה נעשתה בצל מגבלות פיזיות קשות. בגיל ארבעה חודשים היא חלתה ומאז החלה להשמין באופן בלתי ניתן לשליטה. היא עברה אשפוזים רבים וטיפולים מורכבים. למרות זאת היא למדה לחיות עם מגבלותיה הבריאותיות וחייה היו מלאי יצירה, נתינה ואהבה לזולת. 

נפטרה ברחובות בגיל 58.

עם חידושה של משכית על ידי המעצבת שרון טל זכו עבודותיה של קופר לחיים חדשים. צלילה רוז, יצרה קשר עם רות דיין. השתיים, טל ודיין הגיעו לביתה של רוז בירושלים ועשרות דגמים של שמלות, שטיחי קיר ואביזרי לבוש העתיקו את מקומם לסטודיו של משכית המחודשת במטרה להשתמש ביצירותיה של קופר בעיצובים העתידיים של משכית המחודשת.

יוזמתה של רוז הולידה גם תערוכה ממגוון יצירותיה של קופר באשכול פיס רחובות, העיר בה נולדה, יצרה ונפטרה. אוצרות התערוכה: אביטל אפל ואדריאנה וויטיניג סגל.

== תערוכות יחיד ==
* 1976 - בית משכית
==ראו גם==
* אמנות סיבים

== קישורים חיצוניים ==
* 
* 
* 
* [https://rosearchive.shenkar.ac.il/item/909 שמלת מגבת מבד שעיצבה רינה קופר], באתר הארכיון לאופנה ולטקסטיל ע"ש רוז בתמיכת מפעל הפיס

== הערות שוליים ==

קטגוריה:אמניות ישראליות
קטגוריה:בוגרות תיכון דה שליט
קטגוריה:בוגרי תיכון דה שליט
קטגוריה:בוגרות אורנים - המכללה האקדמית לחינוך
קטגוריה:בוגרי אורנים - המכללה האקדמית לחינוך
קטגוריה:אישים הקבורים ברחובות
קטגוריה:ישראליות שנולדו ב-1935
קטגוריה:ישראלים שנולדו ב-1935
קטגוריה:ישראליות שנפטרו ב-1993
קטגוריה:ישראלים שנפטרו ב-1993
הפיגוע באוניברסיטת באצ'ה חאן

הפיגוע באוניברסיטת באצ'ה חאן הוא פיגוע טרור שהתרחש ב-20 בינואר 2016, ובמהלכו חמושים פתחו באש באוניברסיטת באצ'ה חאן בצ'ארסדה שבצפון פקיסטן. בפיגוע נהרגו לפחות 22 איש ו-50 נפצעו. 

האוניברסיטה שוכנת כ-35 קילומטרים מהעיר פשאוור ולומדים בה כ-3,000 סטודנטים. מספר לא ידוע של מחבלים חמושים בנשק קל ובחגורות נפץ תקפו את קמפוס האוניברסיטה בשעה 09:30 לפי השעון המקומי, וחדרו לתוכו על ידי טיפוס על החומה המקיפה אותו. הם תקפו כיתות לימוד וחדרי מגורים של סטודנטים באוניברסיטה.

חיילים של צבא פקיסטן טיהרו את האוניברסיטה ממחבלים. לפחות ארבעה מהמחבלים נהרגו.

הטליבאן הפקיסטני קיבל אחריות לפיגוע.

כשנה לפני פיגוע זה אירע בעיר פשאוור הסמוכה טבח בתלמידי בית ספר, במהלכו נרצחו 145 אנשים, שביניהם נמנו כ-132 תלמידים בגילאים 6–16.

==הערות שוליים==

קטגוריה:פעולות טרור ב-2016
קטגוריה:פיגועי טרור בפקיסטן
קטגוריה:טליבאן: פיגועים
קטגוריה:התקפות על מוסדות חינוך
נחל גדור

נַחַל גְּדוֹר הוא נחל אכזב בהרי יהודה, שראשיתו בסמוך לגוש עציון, ברום של כ-900 מעל פני הים, וסופו בחיבור לנחל האלה שבעמק האלה, בסמוך לעדולם.

שמו המקורי של הנחל, ואדי ג'דור, נגזר משם החורבה שלמרגלותיה מתחיל הנחל, ח'רבת ג'דור, אשר משמרת את שמה של העיר המקראית גְדוֹר.

הנחל עובר בראשיתו בסמוך לכפר צוריף, באזור של חורש ים תיכוני, ודרכו ניסתה בראשית מלחמת העצמאות מחלקת הל"ה להעפיל לגוש עציון הנצור, ובו נלכדה.

בערוץ הנחל אותרו מגוון ממצאים ארכאולוגיים, החל מהתקופה הכלקוליתית.

==קישורים חיצוניים==
* [http://www.antiquities.org.il/article_heb.aspx?sec_id=17&sub_subj_id=406&id=995 נחל גדור] באתר רשות העתיקות
* [http://www.inature.info/wiki/אתר_לאומי_גבעת_הקרב סיור בעקבות הל"ה] באתר iNature

גדור
קטגוריה:עמק האלה
קטגוריה:מסלולי טיול
גדור
נחל נבלט

נַחַל נְבַלָּט הוא נחל אכזב בצפון שפלת יהודה, שראשיתו ברום של כ-200 מטרים מעל פני הים בסמוך לכפר קביא, וסופו בחיבור לנחל בית עריף, יובל של נחל איילון מדרום לשוהם.

שמו של הנחל נגזר משמה של העיר מתקופת המקרא ומתקופת בית שני נְבַלָּט, אשר חורבותיה מצויות בסמוך לנחל, החוצץ בינן ובין היישוב בית נחמיה.

באפיק הנחל, בסמיכות לחורבת נבלט, אותרו ממצאים ארכאולוגיים מתקופות שונות.

==לקריאה נוספת==
* [http://www.hadashot-esi.org.il/report_detail.aspx?id=154&mag_id=110 ממצאים במדרונות נחל נבלט] באתר רשות העתיקות
* [http://www.inature.info/wiki/פארק_יער_שוהם מסלול סיור בפארק יער שהם ובנחל נבלט] באתר iNature

נבלט
נבלט
קטגוריה:מסלולי טיול
קטגוריה:שביל ישראל
ברווז ברזילאי

Amazonetta brasiliensis

ברווז ברזילאי (שם מדעי: Amazonetta brasiliensis) הוא מין של ברווז החי בביצות ובאגמים באמריקה הדרומית. מין זה הוא היחידי בסוגו. הוא משויך לקבוצת ברווזים מצויים, ומקורב למינים דרום אמריקאים נוספים כמו ברווז מצוייץ (Lophonetta specularioides), ברווז כנף-ברונזה (Speculanas specularis) וברווז קיטור (Tachyeres).

== מאפיינים ==
אורך הברווז 35–40 ס"מ ומשקלו עד 600 גרם. צבעו חום בהיר עם כנפיים כחולות-ירוקות ואצל הזכרים המקור והרגליים ורודים בוהקים וצידי הראש והצוואר אפורים בהירים ולבנים. צבעי הנקבות דהויים בהשוואה לזכרים.

הברווזים חיים בזוגות או בחבורות קטנות עד 20 עופות. שני ההורים משגיחים על האפרוחים. הברווזים ניזונים במים וביבשה מזרעים, פירות, שורשים וחרקים. הקטנים ניזונים בעיקר מחרקים.

תפוצת הברווז היא במזרח אמריקה הדרומית בברזיל (כשמו), אורוגוואי, צפון ומזרח ארגנטינה, פרגוואי, דרום ונצואלה, צפון פרו, סורינאם, גיאנה, גיאנה הצרפתית ומזרח קולומביה ובוליביה. הברווז נפוץ בביצות ואגמים טרופיים וגם באזור החוף.

מצב השימור של ברווז זה הוא ללא חשש.

== מיון ==
לברווז שני תת-מינים:
*A. brasiliensis brasiliensis - תת-המין הקטן יותר
*A. brasiliensis ipecutiri - תת-המין הגדול יותר

==קישורים חיצוניים==

== הערות שוליים ==

קטגוריה:בעלי חיים שתוארו ב-1789
קטגוריה:טקסונים שתוארו בידי יוהאן פרידריך גמלין
קטגוריה:ברווזים מצויים
קטגוריה:עופות יחידים בסוגם
קטגוריה:ברזיל: עופות
נחל ענים

נַחַל עָנִים הוא נחל אכזב, המהווה אחד מיובליו העיקריים של נחל באר שבע.

ראשיתו של הנחל היא בדרום הר חברון, ברום של כ-800 מטרים מעל פני הים, וסופו הוא בחיבור לנחל באר שבע, בסמוך למושב נבטים שבבקעת באר שבע. 

שמו של הנחל נגזר משמה של העיר המקראית והתלמודית עָנִים, שמקומה בחורבת ענים שבתחילת הנחל, ליד היישוב שני (לבנה).

אפיקו של הנחל הוא בכיוון דרום מערב, והוא חוצה תחת גשר את כביש 31.

==קישורים חיצוניים==
* [http://www.boker.org.il/meida/negev/desert_biking/2015/amasa/amasa-001.htm מסלול סיור בנחל ענים ובסביבתו]

ענים
קטגוריה:הר חברון
השבחה באמצעות מוטציות

השבחה באמצעות מוטציות היא השבחה (יצירת זני צמחים חדשים) באמצעות יצירת מוטציות מכוונות בפרטים קיימים.

תהליך ההשבחה מתחיל ביצירת מוטציות. לרוב משתמשים בהקרנה של זרעים או רקמות אחרות בקרינת גמא, אך לעיתים גם בקרני רנטגן או חשיפה לכימיכלים שונים כגון אתיל מתאנסולפונאט (, 1-ניטרוזו-1-מתילאוראה ו־1-ניטרוזו-1-אתילאוראה .

לאחר מכן בוחנים תוצרים שונים של החשיפה. צריכים לבדוק שהם תקינים, וכן שיש להם את התכונה הרצויה (לדוגמה: אם מטרת ההשבחה הייתה יצירת זן שעמיד בפני מזיק כלשהו, בודקים אם הצמח עמיד בפני המזיק).

==היסטוריה==

==יישומים==

==קישורים חיצוניים==
* Q.Y.Shu, B.P.Forster, H. Nakagawa (editors), [http://www.fao.org/3/a-i2388e.pdf Plant Mutation Breeding and Biotechnology] Viena, Austria, FAO/IAEA, 2011
* [https://mvd.iaea.org/ מאגר זנים מוטנטיים] מידע על זנים שפותחו באמצעות השבחה מוטנטית באתר הסוכנות הבינלאומית לאנרגיה אטומית

קטגוריה:ביוטכנולוגיה
נחל שונם

נַחַל שׁוּנֵם הוא נחל אכזב בגליל התחתון, שראשיתו בשיפוליה הדרומיים של גבעת המורה, ברום של כ-400 מטרים מעל פני הים, וסופו בחיבור לנחל חרוד שבעמק יזרעאל.

שמו של הנחל נגזר משמה של העיר המקראית והתלמודית שׁוּנֵם, המזוהה עם התל הצמוד לכפר הסמוך ממערב סולם.

אפיקו של הנחל הוא בכיוון דרום, ולפני חיבורו לנחל חרוד הוא חוצה תחת גשר את שרידיה של מסילת רכבת העמק העותמאנית.

==קישורים חיצוניים==
* [http://www.groopy.co.il/galleryinfo.aspx?gaid=31709 מסלול רכיבת אופניים בנחל שונם]

שונם
קטגוריה:סולם (יישוב)
ברווז נהרות

ברווז נהרות (שם מדעי: Merganetta armata) הוא מין עוף מים ממשפחת הברווזיים החי באמריקה הדרומית בעיקר באזור הרי האנדים. זהו המין היחידי בסוגו.

ברווז זה התגלה ב-1842 על ידי החוקר ג'ון גולד (John Gould; 1881-1804) ונחשב למין בתת-משפחת ברווזי צדפות יחד עם הטדורנה והברווז הכחול (Hymenolaimus malacorhynchos) מאוסטרליה, לאחר שהיה חבר בתת-המשפחה Cairininae שבוטלה.

אורכו של ברווז זה 43–46 ס"מ ומשקלו 315–440 גרם. הזכר בעל נוצות חומות עם פלג גוף עליון שחור ומקור אדום ורגליים אדומות. לעומת הזכר הנקבות קטנות יותר וצבען לבן עם 2 פסים שחורים לאורך הראש והעיניים עד הצוואר והבטן והכנפיים מפוספסות בפסים דקים שחורים והכנפיים חומות, אך כמו לזכרים גם מקורן ורגליהן אדומות. מבנה גופם של הברווזים מוארך מעט ומתאים לשחייה מהירה והמקור גם דק.

הם נפוצים רק בהרי האנדים מקולומביה בצפון עד לארץ האש בארגנטינה בדרום. הם חיים בנהרות ההר ומקננים במערות הרריות ואזורים מוגנים נוספים. הם שחיינים חזקים שלא חוששים גם ממי שלגים קפואים, אך מעופפים חלשים ולא תמיד זהירים. מזונם העיקרי הוא חסרי חוליות תת-מימיים בתוספת חולייתנים קטנים שנמצאים.

הברווזים נמצאים בירידה עקב פגיעה במקור תזונתם על ידי דגי טרוטה פולשים, זיהום, הרס יערות וסכירת נהרות לתחנות כוח. עם זאת האוכלוסייה נחשבת ליציבה כיום.

==תת-מינים==
*Merganetta armata armata
*Merganetta armata berlepschi
*Merganetta armata colombiana
*Merganetta armata garleppi
*Merganetta armata leucogenis
*Merganetta armata turneri

== גלריה ==
<gallery mode=packed widths=150 heights=135 perrow=4>
קובץ:MerganettaKeulemans.jpg
קובץ:Merganetta armata - Rio Urumamba, Peru -pair-8.jpg
קובץ:TorrentDuckM.jpg
קובץ:Merganetta armata - Rio Urumamba, Peru -female-8.jpg
</gallery>

==קישורים חיצוניים==

* 
* [https://www.youtube.com/watch?v=C4HIPtM62W0 סרטון על ברווז הנהרות] בYouTube

== הערות שוליים ==

קטגוריה:בעלי חיים שתוארו ב-1842
קטגוריה:טקסונים שתוארו בידי ג'ון גולד
קטגוריה:ברווזי צדפות
קטגוריה:עופות יחידים בסוגם
קטגוריה:קולומביה: עופות
קטגוריה:ארגנטינה: עופות
קטגוריה:בעלי חיים בהרי האנדים
בית מדרש מר"ץ

בית מדרש מר"ץ (מרכז צוותים) המוכר גם בשם כולל מר"ץ, הוא בית מדרש להכשרת מורים תלמידי חכמים, שיצאו בסיום הכשרתם ליישובי הספר ועיירות הפיתוח, המהווה חלק מקריית חינוך מבשרת ציון.

== קריית חינוך מבשרת ציון ==
ראשיתה של קריית חינוך מבשרת ציון בישיבה תיכונית קול מבשר שהוקמה בשנת הלימודים תש"ל, בנחלת יצחק. הישיבה הוקמה על ידי הרב יוסי שריד (אז שטרן), הרב אליהו סופר, הרב עזריאל ליכט והרב שבתי זליקוביץ, שעברו מהישיבה התיכונית בכפר מימון. הקמת הישיבה הייתה חלק מתוכנית גדולה להקים במקום קרייה חינוכית שתכלול ישיבה תיכונית, ישיבה מקצועית, בית ספר לבנות וכולל.

בשנת 1972 הוקצה לקריית החינוך שטח של 7 דונם עם אופציה ל-7 דונם נוספים לבניית קריית הישיבה. במקום נבנו בנוסף לישיבה התיכונית וכולל מרץ גם דירות לצוות החינוכי ולתלמידי בית המדרש.

בא' אלול תשל"ד התגשמה התוכנית להקמת כולל, כאשר מייסדי הקריה הזמינו את הרב אורי כהן להקים את בית מדרש מר"ץ. בשנת 1993 הוקמה במקום ישיבת שערי מבשרת ציון לתלמידים מחוץ לארץ הבאים לשנת לימודים בישראל.

בשנת 2004 נקלעה הקריה לקשיים כלכליים ובעקבותיהם הוקמו עמותות נפרדות לכל אחת משלושת המוסדות והעמותה הוותיקה שניהלה את קריית החינוך נותרה כעמותה שניהלה את הנכסים בהם השתמשו העמותות השונות. במהלך השנים התגלעו חילוקי דעות בין המעורבים בקריה החינוכית.

==בית המדרש==
בית המדרש מר"ץ הוקם בא' באלול ה'תשל"ד במבשרת ציון כחלק מקרית חינוך מבשרת ציון על ידי הרב אורי כהן, במטרה להכשיר מורים תלמידי חכמים, שיצאו בסיום הכשרתם ליישובי הספר ועיירות הפיתוח. הרעיון להקמת בית המדרש גובש יחד עם זאב וולפסון שתרם סכומים נכבדים להפעלת בית המדרש וביקש להקים סמינר להכשרת מורים.

צוות הר"מים הראשון כלל את הרב יוסי שריד, הרב שבתי זליקוביץ', הרב דוד פוקס והרב סופר. בין הר"מים שנוספו במשך השנים: הרב סיני אדלר, הרב צחי להמן, הרב שמואל אליקים קדר, הרב אלתר הילביץ והרב יהושע בכרך. שיעורים ניתנו גם על ידי הרב צבי יהודה הכהן קוק, הרב שלמה מן ההר ונחמה ליבוביץ. 

בית המדרש הכשיר מאות של מורים, מחנכים ורבנים, הן בקבוצות והן כיחידים, מקריית שמונה בצפון ועד לאילת בדרום, והיה למעשה הבסיס הראשוני להקמת מפעל הגרעינים התורניים של הציונות הדתית. הקבוצה השנייה שיצאה מבית המדרש כללה שבע משפחות שהלכו ללמד בקריית שמונה. הקבוצה השלישית הגיעה לחזק את הישיבה התיכונית בהר מירון.

בשנים האחרונות פיתח בית המדרש תוכנית להכשרת רבני קהילה בעלי הסמכה רבנית מהרבנות הראשית לישראל לצד הקניית כלים הנצרכים לתפקידו רב קהילה כמנהיג חברתי.

בצמוד לבית המדרש קיימת ישיבה תיכונית "קול מבשר" וכן ישיבה לבחורים אמריקאים שמגיעים לשנת לימודים בארץ "שערי מבשרת". סביב המוסדות קיימת קהילה של משפחות המתגוררות במתחם הנקרא "קריית חינוך".

==קישורים חיצוניים==
[https://www.youtube.com/watch?v=An5pz4IQP4E לתפוש את הרוח - סיפורו של בית מדרש מר"ץ], 2 ביולי 2015, אתר יוטיוב

==הערות שוליים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ציונות דתית: חינוך
קטגוריה:מבשרת ציון
אדרית מלכותית

Somateria spectabilis
אדרית מלכותית (שם מדעי: Somateria spectabilis) הוא מין ברווז מהסוג אדרית החי באזור הארקטי.
== מאפיינים ==
זהו ברווז ים גדול שאורכו 50–70 ס"מ, מוטת כנפיו 86–102 ס"מ ומשקלו 1.668 ק"ג בזכרים ו-1.567 ק"ג בנקבות, בממוצע. בזמנים ובמקומות שונים משקלם יכול להגיע מ-0.9 ק"ג ל-2.2 ק"ג. 

הזכרים בעלי ראש מרשים, שנתן להם את שמם וצבעו אפור עם בליטה צהובה גדולה בעלת קצוות שחורים מעל המקור האדום והמעט לבן בקצה. החלק שמתחת לעין השחורה ירקרק ומעליו פס אופייני לבן מהעין עד לצוואר. הגוף והכנפיים שחורים עם בליטות קוצניות בין הכנפיים והצוואר לבן עם חזה בוהק בהיר. הנקבות לעומתו חומות ובעלי מקור אפור כהה קטן וללא שום קישוט. 

האדריות נפוצות לאורך כל האזור הארקטי כולל בקנדה, אלסקה, פינלנד, סבאלברד, גרינלנד ורוסיה. הן חיות בעיקר לאורך החופים וכן בטונדרה. בחורף אוכלוסיות ברווזים רבות נודדות לאורך החופים דרומה למזרח ארצות הברית, סקוטלנד וקמצ'טקה.

ברווזי האדרית צוללים כדי לתפוס את מזונם והם ניזונים מחסרי חוליות על קרקעית הים. בעונת הרבייה הם דווקא מעדיפים לדוג באגמים מתוקים יותר. הנקבה בונה את הקן מצמחייה ומנוצות של האם בסמוך למים. היא מטילה 2–7 ביצים שבוקעות לאחר חודש. הנקבה מגינה עליהם לבדה מטורפים כמו שחפים, דובים או שועלים וכן מחממת אותם, אך הם יודעים למצוא מזון לבד. 

ברווזים אלה יכולים לחיות שנים רבות, ונקבה אחת באלסקה חיה 18 שנה ו-11 חודשים.

==קישורים חיצוניים==

אדרית מלכותית זכר

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס ליניאוס
קטגוריה:ברווזי ים
קטגוריה:עופות האוקיינוס הארקטי
קטגוריה:בעלי חיים שתוארו ב-1758
חד-זנב צהוב-מקור

חד-זנב צהוב-מקור (שם מדעי: Anas georgica) הוא מין ברווז מהסוג ברווז החי באמריקה הדרומית והוא אחד ממיני הברווזים בעלי זנב מחודד (באנגלית: pintail).

כפי ששמו מרמז, הוא בעל מקור צהוב גדול עם פס שחור עליו וגוף חום מנומר בנוצות חומות כהות עליו והראש חום כהה יותר לא מנומר והכנפיים חומות כהות. הזנב מוארך ובעל קצוות מחודדים, גם הוא נתן לו את שמו. לעיתים מתבלבלים בינו למין Anas flavirostris, אך למין זה מקור עם פס שחור.

==תפוצה והתנהגות==
הוא חי בדרומה של אמריקה הדרומית מדרום קולומביה עד לארץ האש בארגנטינה וכן באיים קרובים כמו איי פוקלנד וכן איי ג'ורג'יה הדרומית. 

ברווזים אלה חיים בחבורות קטנות ויכולים להסתגל לאזורים קרים, ואף לקרחונים. לעומת מינים אחרים הם מעדיפים מי ים, אם כי צריכים לשתות גם מים מתוקים. הם ניזונים מצמחייה מימית, חסרי חוליות ובאזורים מסוימים הם אף ניזונים מנבלות של כלבי ים ועופות.

לברווז זה היו שלושה תת-מינים שאחד מהם נכחד:
*ברווז ג'ורג'יה הדרומית (Anas georgica georgica) - מצוי באיי ג'ורג'יה הדרומית וכן באיי סנדוויץ'. הוא התגלה ב-1775- על ידי החוקר ג'יימס קוק. זהו תת-המין הקטן יותר.
*ברווז חד-זנב צ'יליאני (Anas georgica spinicauda) - מצוי מקולומביה בצפון ועד לארץ האש בדרום וכן באיי פוקלנד והוא גדול מקרוביו. האוכלוסייה נאמדת ביותר מ-100,000 עופות בוגרים.
*ברווז ניקפורו (Anas georgica niceforoi) - נכחד. חי בנהרות קולומביה. התגלה ב-1950.

== תמונות ==
<gallery>
קובץ:20090110-IMG 1055 (15907226958).jpg
קובץ:Yellow-billed Pintail RWD2.jpg
</gallery>

==קישורים חיצוניים==

== הערות שוליים ==

קטגוריה:בעלי חיים שתוארו ב-1789
קטגוריה:טקסונים שתוארו בידי יוהאן פרידריך גמלין
קטגוריה:ברווזים מצויים
קטגוריה:איי פוקלנד: עופות
נטה אדומת-ראש

נטה אדומת-ראש (שם מדעי: Netta rufina) היא מין עוף מים ממשפחת הברווזיים החיה מאירופה עד לתת-היבשת ההודית וגם בצפון אפריקה ובישראל.

הנטה היא ברווז בגודל 45–54 ס"מ, מוטת כנפיים של 85–92 ס"מ ומשקל של 800–1,500 גרם. הזכר בולט וקל לזיהוי והוא בעל ראש עבה וכתום-חום עם מקור ורוד בוהק. הבטן לבנה, הכנפיים חומות והחזה והזנב שחורים. הנקבות חומות בצבען עם לחיים לבנות, מקור שחור עם קצה ורוד וקצה הראש כהה. הנטות אדומות הראש חברתיות מאוד, ומצויות באגמים יחד עם נטות אחרות וכן עם ברווזים צוללים אחרים כמו מהסוג צולל ו ברכיות. עיקר מזונן של נטות אלה הוא צמחי והן מלקטות אותו בתוך המים, בעיקר על ידי השקעת הראש והצוואר (כברווזים מסננים), ופחות בצלילה, כפי שמצופה מהן כבנות לתת-משפחת הברווזים הצוללים. 

נטות אדומות ראש נפוצות מאוד והן חיות ברחבי אירופה ואסיה עד הודו ודרומה עד צפון אפריקה וישראל. הן נודדות בחורף לאפריקה ובקיץ לאירופה. הן הופצו כנראה על ידי האדם בבריטניה, אם כי יכול להיות שמדובר בכמה פרטים תועים שהקימו קהילות משלהם באגמי בריטניה. 
בישראל חולפת נדירה וחורפת נדירה עוד יותר.

==גלריה==
<gallery>
Netta rufina (female), London Wetland Centre, UK - Diliff.jpg|נקבה.
20110522 Zwin (24).jpg|זכר ונקבה בגן חיות בבלגיה.
Netta rufina MHNT.ZOO.2010.11.20.2.jpg|ביצים.
</gallery>
==קישורים חיצוניים==

* [http://www.rspb.org.uk/discoverandenjoynature/discoverandlearn/birdguide/name/r/redcrestedpochard/index.aspx נטה אדומת-ראש באתר rspb]

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי פטר סימון פאלאס
קטגוריה:ברווזי צלילה
קטגוריה:ארץ ישראל: אווזאים
קטגוריה:בעלי חיים שתוארו ב-1773
קטגוריה:קזחסטן: עופות
קטגוריה:איראן: עופות
קטגוריה:פאונת מים מתוקים במרכז אסיה
עורק התוספתן

עורקים למעי העיוור ולתוספתן. עורק התוספתן מסומן למטה מימין.
עוֹרֵק הַתּוֹסֶפְתָּן (TA: arteria appendicularis) הוא עורק בבטן הימנית התחתונה המסתעף מעורק המעי העקום והמעי הגס ומספק את התוספתן.

העורק הוא הענף הסופי של עורק המעי העקום והמעי הגס. הוא יורד מאחורי חלקו הסופי של המעי העקום ונכנס למתלה התוספתן, שם הוא מתקדם סמוך לשוליים החופשיים של מתלה התוספתן ומסתיים בהתפצלות לענפים המזינים את התוספתן.

מחקר מ-2012 מצא כי בעת ביצוע ניתוח לכריתת תוספתן בשיטה לפרוסקופית אין הבדל בתוצאה הניתוחית בין סגירת העורק באמצעות הכלבה בסיכות לבין צריבתו החשמלית.

==הערות שוליים==

קטגוריה:עורקי הבטן והאגן
ישראל בלסקי

הרב חיים ישראל הלוי בלסקי (כ"ה באב תרצ"ח 22 באוגוסט 1938 - ליל י"ט בשבט ה'תשע"ו, 28 בינואר 2016) היה ראש ישיבה רב ופוסק הלכה אורתודוקסי-חרדי אמריקאי. ראש ישיבת תורה ודעת בברוקלין, ניו יורק.

== קורות חייו ==
נולד לרב בערל בלסקי ולחנה בת הרב בנימין וילהלם, ממייסדי ישיבת תורה ודעת. למד בישיבת תורה ודעת בברוקלין ונסמך לרבנות מטעם הישיבה בשנת ה'תשכ"ב, 1962. הוא למד גם בבית מדרש עליון במונסי, ובשנת ה'תשכ"ה, 1965, נסמך לרבנות גם בידי רבי משה פיינשטיין.

הצטרף לצוות ההוראה של ישיבת תורה ודעת ומאז פטירת הרב אברהם יעקב פאם עמד בראשות הישיבה. במקביל שימש הרב בלסקי כחבר מערכת כתב העת "עם התורה" וכרב רשת מחנות הקיץ של אגודת ישראל בארצות הברית. היה מנשיאי ארגון המרכז הארצי לטהרת המשפחה.

בחורף 2012 התמוטט ומצבו היה קריטי, בעקבות זאת נוסף לשמו השם חיים. הוא התאושש ולאחר שלושה חודשי שיקום שב לתפקידו בישיבה, מאז השתמש בשני השמות 'חיים ישראל בלסקי'.

הרב בלסקי נפטר בליל י"ט בשבט ה'תשע"ו, 28 בינואר 2016.

בתו תמר נשואה לשלמה יהודה רכניץ מלוס אנג'לס. חתנים נוספים הם הרב דוד גולדשטיין ר"מ בישיבת תורה ודעת, הרב ראובן כהן ראש כולל זיכרון יוסף במודיעין עילית והרב בן ציון בערל ר"מ בישיבת דרך התורה במודיעין עילית.

== ספריו ==
* פסקי הלכות, ברוקלין תשס"ב - שו"ת
* - הספר עוסק במגוון רחב של נושאים הלכתיים אקטואליים
* [https://hebrewbooks.org/61842 הגדה של פסח 'בצאת ישראל',] תשע"ג
* [https://kulmus-books.co.il/product/%D7%A9%D7%9C%D7%97%D7%9F-%D7%94%D7%9C%D7%95%D7%99-%D7%91%D7%A2%D7%A0%D7%99%D7%9F-%D7%A8%D7%A4%D7%95%D7%90%D7%95%D7%AA-%D7%90%D7%9C%D7%98%D7%A8%D7%A0%D7%98%D7%99%D7%91%D7%99%D7%95%D7%AA/ שלחן הלוי בעניין רפואות אלטרנטיביות,] תשפ"ג - יש את זה גם [https://judaicapress.com/products/rav-belsky-on-alternative-medicine באנגלית]

== קישורים חיצוניים ==
* [http://www.jdn.co.il/?s=%D7%91%D7%A2%D7%9C%D7%A1%D7%A7%D7%99 כתבות על הרב ישראל בלסקי] באתר JDN
* 
* 

== הערות שוליים ==

קטגוריה:ניו יורק: רבנים
קטגוריה:בוגרי ישיבת תורה ודעת
קטגוריה:ראשי ישיבת תורה ודעת
קטגוריה:רבנים חרדים אמריקאים
קטגוריה:מחברי ספרי שו"ת אמריקאים
קטגוריה:יהודים הקבורים בהר המנוחות
קטגוריה:בוגרי ישיבת בית מדרש עליון
קטגוריה:אמריקאים שנולדו ב-1938
קטגוריה:אמריקאים שנפטרו ב-2016
Brothers in Arms DS

Brothers in Arms DS הוא משחק משחק ירי בגוף שלישי שפותח על ידי Gearbox Software והופץ על ידי Ubisoft לפלטפורמת הנינטנדו DS. המשחק הוא חלק מסדרת Brothers in Arms.

משחק זה פותח והופץ בהמשך גם ל-iOS תחת השם Brothers in Arms: Hour of Heroes על ידי Gameloft, אותו דבר גם לטלפונים הסלולריים עם טכנולוגיית ה-N-Gage תחת השם Brothers in Arms.

השחקן משחק דמות בתפקיד צנחן מהדיוויזיה המוטסת ה-101, הנלחמת בתוניסיה, נורמנדי וארדנים בתקופת מלחמת העולם השנייה. המשחק כולל גם להיות רגלי, טנקיסט או ברכב צבאי כלשהו.

== ביקורת ==
Brothers in Arms DS קיבל ביקורות שונות. הוא קיבל ציון של 72.33% מ-GameRankings וציון של 72/100 מ-Metacritic.

{| class="wikitable"
|-
! האתר !! הציון
|-
| GameRankings || 72.33%
|-
| Metacritic || 72/100
|-
! האתר !! הציון
|-
| Eurogamer || 6/10
|-
| Game Informer || 6.75/10
|-
| GameSpot || 6/10
|-
| GameSpy || 3/5
|-
| GameZone || 7/10
|-
| IGN || 8/10
|-
| Nintendo Power || 9/10
|-
| PALGN || 6.5/10
|-
| VideoGamer.com || 6/10
|-
| X-Play || 3/5
|}

== ראו גם ==
*Brothers in Arms
*נינטנדו DS

== קישורים חיצוניים ==
*[http://brothersinarmsgame.us.ubi.com/ds/index.htm המשחק בדף הרשמי של ארצות הברית] 
*[https://www.mobygames.com/game/nintendo-ds/brothers-in-arms-ds המשחק באתר MobyGames] 

קטגוריה:Brothers in Arms
קטגוריה:משחקי יריות ממוחשבים (גוף שלישי)
קטגוריה:משחקי רשת
קטגוריה:משחקי וידאו משנת 2007
קטגוריה:משחקי נינטנדו DS
ברווז הרלקון

Histrionicus histrionicus
ברווז הרלקון המכונה גם ברווז איסלנדי (שם מדעי: Histrionicus histrionicus) הוא מין עוף ימי ממשפחת הברווזיים החי באזור הארקטי. זהו המין היחידי בסוגו.
== מאפיינים ==
ברווז זה מגיע למשקל 590–726 גרם בזכרים ו-500–590 גרם בנקבות ואורכו 38–45 ס"מ. הזכר בעל צבעים מקושטים ובעל ראש וצוואר כחול כהה עם פסים לבנים ושחורים בקצוותיהם והם מצויים גם על הגוף האפור, עם הבטן האדמונית והזנב שחור. המקור אפור ומצדדיו 2 פסים לבנים העוברים אחורה עד הצוואר. הנקבות חומות עם לחיים לבנות וכן קצוות שחורים בזנב ובכנפיים שלהם. ברווזים אלה הם שחיינים טובים ויודעים גם לצלול. הם חיים בקבוצות קטנות.

ברווז זה חי באזור הארקטי באמריקה הצפונית, גרינלנד, איסלנד ובמזרח רוסיה. הוא חי בטונדרה הקפואה ומצוי לאורך זרמים מהירים וכן לאורך החוף. הקן ממוקם קרוב למים ועשוי מצמחייה ומנוצות. בחורף הם נודדים יותר דרומה. הם נדירים באירופה. הברווז צולל כדי להשיג רכיכות, סרטנונים, דגיגים ויצורים תת-מימיים נוספים וכן חרקים ועשבים.

ברווזים אלה לא נמצאים בסכנה, אך האוכלוסייה של מזרח אמריקה נמצאת בירידה, בעיקר עקב זיהומים של שדות נפט ועקב אובדן בתי הגידול עקב תעשיית מכונות כוח המזהמות את החופים.

==קישורים חיצוניים==

== הערות שוליים ==

קטגוריה:טקסונים שתוארו בידי קארולוס ליניאוס
קטגוריה:ברווזי ים
קטגוריה:עופות יחידים בסוגם
קטגוריה:איסלנד: עופות
קטגוריה:בעלי חיים שתוארו ב-1758
ברווז לבן-כנף

ברווז לבן-כנף (שם מדעי: Asarcornis scutulata) הוא מין של ברווז ממשפחת הברווזיים וקרוב משפחתו של ברווז מוסקובי. בעבר גם שויך לאותו הסוג, אך כיום שייך לסוג יחידי. הוא חי בטבע בהודו ובנגלדש ולאורך דרום-מזרח אסיה עד לסומטרה וג'אווה שבאינדונזיה, והוא הציפור הלאומית של אסאם.

ברווז גדול זה דומה לברווז מוסקובי בגודלו ומגיע לאורך 66–81 ס"מ, ולמוטת כנף של 116–153 ס"מ. משקלו מגיע ל-2.94–3.6 ק"ג בזכרים ו-1.95–3 ק"ג בנקבות. הוא אפור כהה בגופו, הכנפיים והצוואר לבנים והמקור כתום כהה. העיניים צהובות, והצוואר מכוסה נקודות שחורות. הצדדים ליד הזנב כחלחלים, והרגליים כתומות. הנקבות דומות לזכרים, אך הן קטנות ומנומרות יותר עם צוואר פחות לבן.

ברווזים אלה חיים בדרום-מזרח אסיה בביצות, אגמים ונהרות איטיים וגם בקצוות יערות, והם יוצאים בלילות. הם ניזונים בשכשוך מעשב, אורז, דגנים, זרעים, צמחי מים, חלזונות, דגיגים וחרקים.

ברווז זה נעשה נדיר יותר ויותר ומצב השימור שלו מוגדר בסכנת הכחדה. הסיבות לכך הן פגיעה ביערות בהם הוא חי, זיהום הביצות והנהרות, וכן ציד וגידול אפרוחים באופן לא חוקי על ידי בני-אדם.

==קישורים חיצוניים==

* [http://www.birdlife.org/datazone/speciesfactsheet.php?id=410 ברווז לבן-כנף באתר birdlife]

== הערות שוליים ==

קטגוריה:בעלי חיים שתוארו ב-1842
קטגוריה:טקסונים שתוארו בידי סלומון מולר
קטגוריה:ברווזים מצויים
קטגוריה:עופות יחידים בסוגם
קטגוריה:תאילנד: עופות
קטגוריה:בורנאו: עופות
קטגוריה:סומטרה: עופות
נחל ימה

נַחַל יַמָּה הוא נחל אכזב קצר בבקעת יבנאל שבגליל התחתון, המהווה אחד מיובליו של נחל יבנאל.

ראשיתו של הנחל במושבה יבנאל ובמספר מעיינות בסביבתה, ואפיקו יורד מזרחה במורד בקעת יבנאל.

שמו של הנחל נגזר משם היישוב התלמודי כפר ימה, אשר זוהה בידי חז"ל עם יבנאל המקראית, ואשר מקומו בחורבת ימה הסמוכה למוצא הנחל (ח'רבת ימא).

==קישורים חיצוניים==
* [http://www.mapa.co.il/מפה/טיולים/84619 מסלול טיול העובר בנחל ימה]

קטגוריה:הגליל התחתון: נחלים
ארמיית הטנקים השמינית (ברית המועצות)

ארמיית הטנקים השמינית (ברוסית: танковая армия я-8 ) הייתה ארמיית שריון של הצבא האדום שהוקמה לאחר מלחמת העולם השנייה ופורקה בשנת 1993.
==היסטוריה==
ארמיית הטנקים השמינית הוקמה ב-6 ביוני 1946 בז'יטומיר שבאוקראינה על בסיס הארמייה ה-18 והארמייה ה-52. היא הופקדה על הגנת המחוז הצבאי הקרפטי. בשנת 1956 הארמייה הייתה חלק מכוח פלישה סובייטי שפלש להונגריה דרך רומניה ודיכא את המרד ההונגרי. בשנת 1967 הארמייה השתתפה בפלישה לצ'כוסלובקיה והושארה בפראג. באותה תקופה מפקדה היה ויקטור מרימסקי. 

הארמייה פורקה ב-1 בדצמבר 1993 עם התפרקות ברית המועצות. על בסיסה הוקם הקורפוס השמיני של צבא אוקראינה.

==מצבת כוחות==
עם הקמתה כללה הארמייה את היחידות הבאות:
* הדיוויזיה ה-23
* הדיוויזיה ה-31
* דיוויזיית המשמר ה-11
* הדיוויזיה הממוכנת ה-32
==קישורים חיצוניים==
* [http://www.ww2.dk/new/army/armies/8ta.htm ארמיית הטנקים השמינית] באתר ww2 
* [http://tankfront.ru/ussr/tbr/tbr008.html ארמיית הטנקים השמינית] באתר tankfront 
8
8
נחל גמזו

נַחַל גִּמְזוֹ הוא נחל אכזב בצפון שפלת יהודה, המהווה אחד מיובליו של נחל איילון. אורכו 9.2 ק"מ ושטח אגן הניקוז שלו 14.4 קמ"ר.

שמו של הנחל נגזר משמה של העיר מתקופת המקרא ומתקופת בית שני גִּמְזוֹ, אשר תלה העתיק נמצא מדרום ובסמוך לאפיק הנחל. 

ראשיתו של הנחל היא בבקעת הנזירים, ממערב למבוא מודיעין. אפיקו של הנחל הוא בכיוון צפון מערב, והוא חוצה תחת גשר את כביש מס' 1 ונשפך לנחל איילון בסמוך לתל לוד, ליד מפגשו של נחל גזר עם נחל איילון.

==לקריאה נוספת==
* [http://www.ofanaim-mag.co.il/index.php/bike-tracks/center/13-2013-11-11-22-28-49 מסלול סיורי בנחל גמזו ובסביבתו]

==הערות שוליים==

קטגוריה:נחל איילון
קטגוריה:שפלת יהודה: נחלים
קטגוריה:מסלולי טיול
קטגוריה:שביל ישראל
סימון רולפס

סימון רולפס (בגרמנית: Simon Rolfes, נולד ב-21 בינואר 1982 באיבנבורן שבגרמניה המערבית) הוא כדורגלן עבר גרמני ששיחק בעיקר בבאייר לברקוזן ובנבחרת גרמניה בעמדת הקשר האחורי.

==קריירת מועדונים==
===קריירה מוקדמת===
רולפס שיחק כילד במשך 13 שנים במועדון TUS רקה, ובשנת 1999 עבר לוורדר ברמן, שם שיחק שנה אחת כנער, ובשנת 2000 עבר לשחק בקבוצת המילואים, בה העביר ארבע עונות. החל משנת 2002 רולפס נכלל גם בסגל הקבוצה הבכירה, אך לא שיחק בה במשחקי הבונדסליגה. אך ערך הופעות במשחקי הגביע הגרמני ואף השתתף במשחק גביע אופ"א בעונת 2002/03, בו הביסה ורדר ברמן את מטאלורג דונצק בתוצאה 8-0. במשחק זה רולפס נכנס כמחליף בדקה ה-68 במקומו של כריסטיאן ליסטש. במחצית השנייה של עונה זו הושאל רולפס לSSC רויטלינגן, שם ערך 13 הופעות, וחזר בתום העונה לוורדר ברמן. בתום עונת 2004 שוחרר רולפס מהקבוצה מאחר שהמאמן תומאס שאף לא תכנן להשתמש בו בעתיד, ונמכר לאלמניה אאכן. רולפס שיחק עונה אחת באלמניה אאכן, ששיחקה אז בליגת הבונדסליגה השנייה, והבקיע שלושה שערים ב-28 הופעות. יכולתו הטובה זיכתה את רולפס בחוזה בבאייר לברקוזן, אליה עבר בקיץ 2005.

===באייר לברקוזן===
רולפס חתם בבאייר לברקוזן בקיץ 2005, והשתלב מהר מאוד בקבוצה, והפך לנערץ על ידי האוהדים. בארבע עונותיו הראשונות בקבוצה שיחק רולפס כמעט בכל המשחקים, וירש היטב את מקומו של קארסטן ראמלו בתפקיד הקשר האחורי, וכשראמלו פרש, רולפס קיבל במקומו את סרט הקפטן. יכולתו הטובה של רולפס הקנתה לו מקום בסגל נבחרת גרמניה ליורו 2008. בעונת 2009/10 נפצע רולפס ונעדר מחלקים גדולים של עונה זו, ואף החמיץ את מונדיאל 2010. לאחר מכן, שיחק רולפס בלברקוזן חמש עונות נוספות, בהן שותף במשחקים בתדירות גבוהה, והפך לקפטן ולדמות משפיעה בחדר ההלבשה של הקבוצה. בתום עונת 2014/15 פרש ממשחק, לאחר עשר עונות במדי באייר לברקוזן, בהן צבר 288 הופעות בבונדסליגה בהן הבקיע 41 שערים, וכן 62 הופעות במפעלים האירופיים בהן הבקיע ארבעה שערים. רולפס מדורג במקום השישי בטבלת שיאני ההופעות של באייר לברקוזן בכל הזמנים.

==קריירה בינלאומית==
רולפס ערך את הופעת הבכורה שלו בנבחרת גרמניה במרץ 2007 במשחק ידידות מול נבחרת דנמרק. רולפס לקח חלק ביורו 2008 בו הפסידה נבחרת גרמניה בתוצאה 1-0 במשחק הגמר לנבחרת ספרד. רולפס שיחק בטורניר זה 90 דקות ברבע הגמר מול נבחרת פורטוגל, שהסתיים בניצחון גרמני בתוצאה 3-2, ומחצית אחת בחצי הגמר מול נבחרת טורקיה, בו ניצחה גרמניה בתוצאה 3-2. במשחק זה הוחלף רולפס על ידי טורסטן פרינגס. את שערו הראשון במדים הלאומיים הבקיע רולפס במוקדמות מונדיאל 2010 בניצחון 6-0 על נבחרת ליכטנשטיין. את מונדיאל 2010 עצמו החמיץ רולפס בגין פציעה. הופעתו האחרונה של רולפס במדים הלאומיים התקיימה בשנת 2011.

==קישורים חיצוניים==

== הערות שוליים ==

קטגוריה:קשרי כדורגל גרמנים
קטגוריה:כדורגלני ורדר ברמן
קטגוריה:כדורגלני אלמניה אאכן
קטגוריה:כדורגלני באייר לברקוזן
קטגוריה:כדורגלני נבחרת גרמניה
קטגוריה:כדורגלנים גרמנים
קטגוריה:כדורגלני יורו 2008
קטגוריה:גרמנים שנולדו ב-1982
אדום (אלבום)

אדום הוא שמו של אלבום הבכורה של הזמרת איגי וקסמן אשר יצא בשנת 1995, בחברת התקליטים הד ארצי.<ref></ref>
== הפקה ==
מרבית השירים נכתבו על ידי וקסמן עצמה בשיתוף עם אמנים כמו חמי רודנר (שהיה אחראי על הפקת האלבום) ואהד פישוף ללחנים של שרון הולצמן ורם אוריון.

הסינגל הראשון מהאלבום "תישא אותי לאישה" עורר עניין רב כמו גם מרבית השירים האחרים באלבום בדגש על: "אין לי מה לומר לך" "אדום" ו"מאוד פרוע".

ביולי 2015 חגגה וקסמן 20 שנים לציון יציאתו של האלבום "אדום" בהופעה במועדון הבארבי, ואף הוציאה סינגל בשם "אורות וצללים" לכבוד המאורע.

== רשימת רצועות ==

==קישורים חיצוניים==

* 
* 
* 

== הערות שוליים ==

קטגוריה:אלבומי בכורה מ-1995
קטגוריה:אלבומי איגי וקסמן
קטגוריה:אלבומים בעברית
קטגוריה:אלבומי רוק ישראליים
קטגוריה:אלבומי חברת הד ארצי
ויקטור קלימה

ויקטור קלימה (בגרמנית: Viktor Klima; נולד ב-4 ביוני 1947) הוא פוליטיקאי אוסטרי מטעם המפלגה הסוציאל-דמוקרטית האוסטרית ואיש עסקים. קלימה היה קנצלר אוסטריה בין השנים 1997-2000.

== קריירה מוקדמת ==
קלימה נולד בעיר שווכאט שבאוסטריה תחתית. בשנת 1969 החל לעבוד עבור חברת הנפט OMV שהייתה אז בבעלות המדינה. בעבודה זו עסק במשך שנים רבות עד לכניסתו לפוליטיקה בשנת 1992. בשנותיו האחרונות בחברה אף שימש כחבר במועצת המנהלים שלה.

== פוליטיקה ==
על אף היותו איש עלום שם מבחינת רוב האוסטרים, מינה הקנצלר פרנץ ורניצקי בשנת 1992 את קלימה לתפקיד שר התחבורה והתעשייה הלאומית, עמדה בה החזיק קלימה עד 1996, אז מונה לתפקיד שר האוצר למשך שנה אחת.

== קנצלר אוסטריה ==
עם התפטרותו של ורניצקי בשנת 1997, נבחר קלימה לתפקיד יו"ר המפלגה הסוציאל-הדמוקרטית והושבע כקנצלר אוסטריה, לאחר שחידש את הקואליציה הגדולה בין מפלגתו שלו לבין מפלגת העם האוסטרית בראשות וולפגנג שיסל, ששימש במהלך הקדנציה כסגנו. במרץ 1998 ביקר קלימה ביקור גומלין בישראל.

כאיש מרכז ניסה קלימה למשוך את מפלגתו מעט ימינה ואף פעל בכיוון זה. כדוגמה הוא המשיך להפריט נכסים של המדינה, והפחית בהדרגה מספר שירותים ציבוריים שנכללו עד אז תחת המדיניות של מדינת הרווחה. כתוצאה מכך, אחוז גבוה מבין המצביעים המסורתיים של המפלגה כמו מעמד הפועלים שלא היו מרוצים מפעולות אלו, העבירו את תמיכתם ליורג היידר, פופוליסט ימני קיצוני, ראש מפלגת החירות האוסטרית. עם זאת, כמו קודמו בתפקיד ורניצקי, קלימה הודיע שוב ושוב ובפומבי כי בשום אופן הוא לא יכניס את היידר לקואליציה.

בעקבות הפסד מפלגתו בבחירות אוקטובר 1999, וניסיונו הכושל ליצור קואליציה עם מפלגת העם, התפטר קלימה מתפקידו כיו"ר המפלגה, ואלפרד גוזנבאואר מונה במקומו. הממשלה הוקמה בסוף בידי וולפגנג שיסל, יושב ראש מפלגת העם, שבצעד שנוי במחלוקת יצר קואליציה יחד עם המפלגה הימנית-קיצונית מפלגת החירות האוסטרית.

מהלך זה עורר גל מחאות באוסטריה וברחבי אירופה, ובעוד המשא ומתן על הקמת ממשלה חדשה (בראשות מפלגת העם) על בסיס בחירות 1999 מתמשך, קלימה "קרא למנהיגי האיחוד האירופי לעזור להשפיע על המשא והמתן הקואליציוני", אמירה חסרת תקדים הקוראת להתערבות זרה בענייניה הפוליטיים של המדינה האוסטרית הריבונית, בעת שקלימה עדיין שימש כקנצלר בעת אמירתו זו. גם ראש ממשלת ישראל, אהוד ברק, שוחח עם מנהיגי צרפת, גרמניה וספרד במטרה ליזום מחאה משותפת נגד אפשרות זו. כאמור, המחאות לא השפיעו על התוצאה ובסופו של דבר הקים וולפגנג שיסל קואליציה יחד עם מפלגת החירות. בעקבות כך, החליטו ראשי הממשלות של 14 המדינות האחרות באיחוד האירופי להפסיק את שיתוף הפעולה עם ממשלת אוסטריה והטילו עליה סנקציות. אוסטרים תומכי הממשלה האשימו את אנשי המפלגה הסוציאל-דמוקרטית, ואת הנשיא תומאס קלסטיל בהטלת הסנקציות, ואף הטילו ספק בנאמנותם למדינה. כשהתברר למנהיגי אירופה שהסנקציות לא הועילו, החליטו לנרמל את היחסים עם אוסטריה.

== קריירה עסקית ==
כמה שבועות לאחר ההפסד, בסיוע ידידו גרהרד שרדר, עזב קלימה את הפוליטיקה ותפס עמדת ניהול בכירה בחברת פולקסווגן בארגנטינה. בשנת 2006 מונה קלימה למנהלה הכללי של פעילות החברה בדרום אמריקה שם עבד עד לפרישתו מהחברה בשנת 2011.

== קישורים חיצוניים ==

* [https://web.archive.org/web/20160130175624/http://www.bundeskanzleramt.at/site/cob__53274/4753/default.aspx#a9 ויקטור קלימה באתר הרשמי] - בונדסקנצלר

== הערות שוליים ==

קטגוריה:קנצלרי אוסטריה
קטגוריה:שרי האוצר של אוסטריה
קטגוריה:אוסטרים שנולדו ב-1947